KIRJALLINEN KYSYMYS E-2368/00 esittäjä(t): Ioannis Marínos (PPE-DE) komissiolle. Laaja kidutusten käyttö Turkissa.



Virallinen lehti nro 103 E , 03/04/2001 s. 0136 - 0136



KIRJALLINEN KYSYMYS E-2368/00 esittäjä(t): Ioannis Marínos (PPE-DE) komissiolle (13. heinäkuuta 2000) Aihe: Laaja kidutusten käyttö Turkissa New York Times -sanomalehden Istanbulissa laaditun reportaasin (joka julkaistiin kreikkalaisessa To Vima -sanomalehdessä 6. kesäkuuta 2000) mukaan Turkki lukeutuu niihin maihin, joissa kidutukset ovat laajalle levinnyt käytäntö, joka kohdistuu niin vankeihin vankiloissa kuin pidätettyihin poliisiasemilla. Tämä toteamus on lähtöisin Turkin parlamentin jäseniltä, jotka ovat myös Turkin ihmisoikeustilannetta seuraavan parlamentin valiokunnan jäseniä. Turkin parlamentin jäsenten kahden vuoden huolellisten tarkastusten ja tutkimusten jälkeen laatimassa raportissa on, kuten amerikkalaisessa sanomalehdessä huomautetaan, valokuvia kidutusvälineistä, piirroksia erityisesti kidutukseen tarkoitetuista tiloista sekä vangittujen haastatteluja ja, kuten sanomalehdessä edelleen pannaan merkille, vastaavia toteamuksia sisältyi myös viimeiseen Yhdysvaltojen ulkoministeriön raporttiin. Myös luotettava sanomalehti European Voice käsittelee 15.21. kesäkuuta 2000 päivätyssä numerossaan laajalti niiden ihmisoikeuksien kunnioittamiseen liittyvien sitoumusten täyttämistä, jotka Turkki otti kantaakseen Helsingissä viime joulukuussa. Sanomalehdessä korostetaan ongelmia, joita Euroopan unionin korkeille virkamiehille aiheutuu tämän asian johdosta, ja siteerataan laajentumisesta vastaavaa komission jäsentä Günter Verheugenia, joka huomautti turkkilaisten viranomaisten kanssa järjestetyssä tapaamisessa viime huhtikuussa, että panemme melkoisella huolestuneisuudella merkille, miten vähän edistystä on tapahtunut Helsingin kokouksen jälkeen. Voisiko komissio kertoa, onko sille tiedotettu vangittuina olevien henkilöiden kiduttamisesta Turkissa (maassa, joka on ehdokkaana Euroopan unionin jäsenvaltioksi), mitkä ovat sen mahdolliset päätelmät vastaavista sen omien yksiköiden tekemistä tutkimuksista, miten se arvioi Turkin kansalaisten oikeuksien kunnioittamisen suhteen vallitsevaa tilannetta ja kuinka se aikoo toimia saadakseen Turkin lopettamaan menettelyt, jotka eivät sovi demokraattisessa, eurooppalaisessa, lakeja kunnioittavassa valtiossa harjoitettaviksi käytös- ja toimintatavoiksi? Günter Verheugenin komission puolesta antama vastaus (12. syyskuuta 2000) Komissiolle on tiedotettu kuuden sellaisen raportin sisällöstä, joihin Turkin parlamentin ihmisoikeuksien tutkimusvaliokunta on kerännyt tietoja tavallisista käytännöistä useissa vankiloissa ja poliisiasemilla. Kaksi muuta raporttia julkaistaan pian. Komissio pitää valiokunnan havaintoja tärkeinä marraskuussa 2000 hyväksyttävän liittymiskumppanuuden (poliittisen osan) valmistelutyössä. Komissio ottaa tässä työssä huomioon myös kansainvälisten järjestöjen, kuten Euroopan neuvoston kidutuksen ja epäinhimillisen tai halventavan kohtelun tai rangaistuksen vastaisen komitean suositukset. Suositukset koskevat muutoksia Turkin lainsäädäntöön muun muassa lääkärinhoitoon pääsyn osalta oikeudenkäyntiä edeltävän pidätyksen ja säilöönoton oikeuskäsittelyn aikana. Poliisia ja muita viranomaisia varten suositellaan myös erityistä koulutusta. Komissio tukee yleisesti Turkin kaikkia pyrkimyksiä kidutuksen lopettamiseksi.